Die wêreld in foto’s – 16 November 2016Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Polisiebeamptes in Indië probeer ŉ skare mense beheer wat buite ŉ bank in New Delhi wag om geldnote te ruil wat van die mark onttrek word. Indië se eerste minister, Narendra Modi, het verlede week aangekondig die 500 rupee-note (ongeveer 7.50 dollar) en 1000 rupee-note (ongeveer 15 dollar) word onmiddellik uit sirkulasie onttrek in ŉ poging om korrupsie hok te slaan. Foto: Saurabh Das, AP ŉ Groep ma’s bid vir hul kinders tydens ŉ spesiale diens in Seoel, Suid-Korea. Die ma’s bid vir hoërskoolleerders wat toelatingstoetse vir universiteit moet skryf. Ongeveer 600 000 studente lê môre dié toets af. Foto: Ahn Young-joon, AP ŉ Betoger in Athene probeer traangas vermy, terwyl ŉ ander een regmaak om ŉ petrolbom te gooi tydens ŉ protesoptog teen die Amerikaanse president, Barack Obama, se besoek aan Griekeland. Polisiebeamptes meen ongeveer 3 000 anargiste en linksgesinde ondersteuners het aan die optog deelgeneem. Foto: Thanassis Stavrakis, AP Mense probeer ŉ motor uit die sneeu kry in Altay, in China se Xinjiang Uygur-streek. Plaaslike owerhede het ŉ vlak vier noodtoestand ingestel, ná 50 ure se sneeu in dié streek geval het. Foto: Xinhua, Ding Ning, wyo Die sangeres Pink poseer vir ŉ foto met haar baba-boepie en vyfjarige dogtertjie, Willow. Dié sangsensasie verwag haar tweede kind saam met haar man, Carey Hart. Die foto is deur Deborahanderson.com verskaf. Foto: Deborah Anderson, AP